दक्षिण एसियाली सेभेन–ए–साइड फुटबल: नेपाल सेमिफाइनलमा
पोखरामा जारी १२ औं दक्षिण एसियाली सेभेन–ए–साइड फुटबल प्रतियोगितामा नेपाल सेमिफाइनल प्रवेश गरेको छ ।
लेखनाथ — पोखरामा जारी १२ औं दक्षिण एसियाली सेभेन–ए–साइड फुटबल प्रतियोगितामा नेपाल सेमिफाइनल प्रवेश गरेको छ ।लेकसाइडको बाराहीघाट खेल मैदानमा नेपालले सोमबार भारतलाई हराएर समूह ‘ए’ को विजेता बन्दै सेमिफाइनलको यात्रा तय गरेको हो । नेपालले लिग चरणको खेलमा भारतलाई ५–० ले पाखा लगायो । नेपालको जितमा सुनील विकको १, रवि मगर र विनोद गुरुङको २–२ गोलको योगदान रह्यो । खेल सुरु भएको पहिलो मिनेटमै सुनीलले भारतविरुद्ध गोल गरेर खाता खोले । टिम कप्तान रवि मगरले खेलको आठौं मिनेटमा गोल गरेर २ गोलको अग्रता दिलाए । खेलको ११ औं मिनेटमा विनोद गुरुङले अर्को गोल थपे । विनोदले दोस्रो हाफमा पुन: गोल दोहोर्‍याए । उनले खेलको ३२ औं मिनेटमा गोल गरेर नेपाललाई ४ गोलको अग्रता दिलाए । कप्तान रवि मगरले ४८ औं मिनेटमा पुन: अर्को गोल गरेर ५–० बनाएका हुन् । खेलमा विनोद गुरुङ म्यान–अफ–दी म्याच भए । हारसँगै भारत लिग चरणबाट बाहिरिएको छ । समूह ‘ए’ को उपविजेता बन्दै भुटान पनि सेमिफाइनल प्रवेश गरेको छ । पहिलो खेलमा नेपालसँग पराजय व्यहोरेको भुटानले दोस्रो खेलमा भारतलाई हराएको थियो । समूह ‘बी’ अन्तर्गत बंगलादेश र पाकिस्तानबीचमा खेलमा बंगलादेश विजयी हुँदै समूह विजेता बनेको छ । सोमबार बंगलादेशले पाकिस्तानलाई ८–० को फराकिलो अन्तरले हराएको हो । बंगलादेशको जितमा तुहिनले ४, उज्जल खानले ३ र साजिबले १ गोल गरे । तुहिनले खेलको नवौं, दसौं, ३८ औं र ५० औं मिनेटमा गोल गरेका हुन् । टिम कप्तान उज्जल खानले खेलको पाँचौं, १८ औं र ४५ औं मिनेटमा विपक्षीको गोलपोस्टमा गोल गर्न सफल भए । साजिबले ३५ औं मिनेटमा गोल गर्न सफल भए । बंगलादेशका तुहिन खेलमा म्यान–अफ–दी म्याच घोषित भए । समूह ‘बी’ मा माल्दिभ्स दुई खेलमा पराजित भएर प्रतियोगिताबाट बाहिरिएकोले बंगलादेश र पाकिस्तान यसअघि नै सेमिफाइनल प्रवेश गरिसकेका छन् ।मंगलबार नेपाल र पाकिस्तानबीच पहिलो र बंगलादेश र भुटानबीच दोस्रो सेमिफाइनल खेल हुने आयोजक नेपाल सेभेन–ए–साइड फुटबल महासंघका महासचिव डिबी नेपालीले बताए । 